আমেরিকায় থাকতে আবশ্যিক ‘ট্রাম্প কার্ড’, কী কী সুবিধা মিলবে?

ওয়েব ডেস্ক: প্রেসিডেন্ট ডোনাল্ড ট্রাম্পের (Donald Trump) ঘোষণা মতো আমেরিকায় (USA) শুরু হয়ে গেল ‘ট্রাম্প কার্ড’-এর (Trump Card) বিক্রি। মার্কিন যুক্তরাষ্ট্রে প্রবেশাধিকার পাওয়ার একটি ‘বিশেষ সুযোগ’ হিসাবেই এই কার্ডকে তুলে ধরছেন ট্রাম্প প্রশাসন। যদিও এটি নাগরিকত্ব নয়, তবু ট্রাম্পের কথায় এই কার্ডই হতে চলেছে বিশ্বের শ্রেষ্ঠতম দেশে ঢোকার রাজপথ। কী এই ট্রাম্প কার্ড? কীভাবে তা মিলবে? এর জন্য কত টাকা দিতে হবে? চলুন এইসব গুরুত্বপূর্ণ বিষয় জেনে নেওয়া যাক।

‘গোল্ড কার্ড’ (US Gold Card) নামে পরিচিত এই ট্রাম্প কার্ডের জন্য আবেদন করতে হলে একজন ব্যক্তিকে খরচ করতে হবে পাঁচ মিলিয়ন মার্কিন ডলার, ভারতীয় মুদ্রায় যা প্রায় সাড়ে ৪৩ কোটি টাকা। আবেদন প্রক্রিয়া সম্পূর্ণভাবে অনলাইন। আগ্রহীদের ট্রাম্পের নতুন তৈরি ওয়েবসাইট trumpcard.gov-তে গিয়ে নির্দিষ্ট ফর্ম পূরণ করতে হবে। ফর্ম জমা দেওয়ার পরে আবেদনকারী ওয়েটলিস্টে থাকবেন। পরবর্তীতে নির্ধারিত শর্ত পূরণ করলে মিলবে ট্রাম্প কার্ড।

আরও পড়ুন: মাস্কের ক্ষমা চাওয়া নিয়ে ট্রাম্প কী বললেন?

ট্রাম্প নিজেই জানিয়েছেন, এই কার্ড কোনও ভাবেই নাগরিকত্ব নয়। তবে এটি আমেরিকায় প্রবেশের একটি ‘সুযোগপত্র’। মার্কিন অভিবাসন ব্যবস্থায় প্রবেশের প্রাথমিক ধাপ হিসাবে এই কার্ডকে ব্যবহার করা যাবে। এই কার্ড পাওয়ার জন্য আবেদনকারীদের বয়স হতে হবে ন্যূনতম ১৮ বছর এবং নাগরিকত্ব পেতে হলে পাঁচ বছরের প্রক্রিয়া ও মানদণ্ড পেরোতে হবে— যেমন, ইংরেজি ভাষায় পারদর্শিতা, সৎ ও নৈতিক চরিত্র প্রমাণ, ইত্যাদি।

আমেরিকার বাণিজ্যসচিব হওয়ার্ড লুটনিক জানিয়েছেন, বহু ভারতীয় এই কার্ডের মাধ্যমে উপকৃত হবেন। তাঁর বক্তব্য, “যাঁরা আমেরিকার অর্থনীতির সঙ্গে যুক্ত হতে চান, তাঁদের জন্য এই কার্ড থেকে মিলবে বেশ কিছু বিশেষ সুযোগ।”