মুর্শিদাবাদে সিভিক ভলান্টিয়ারের রহস্যমৃত্যু, রাস্তার ধারে পড়ে দেহ

মুর্শিদাবাদ: মুর্শিদাবাদে (Murshidabad) হাড়হিম করা ঘটনা। রাস্তার ধারে পড়ে সিভিক ভলান্টিয়ারের (Civic Volunteer) দেহ। ঘটনায় চাঞ্চল্য শুরু হয়েছে সাগরপাড়া থানা এলাকায়। পরিবারের দাবি তাদের ছেলেকে খুন করা হয়েছে। মৃতের নাম আব্দুর রউফ (Abdur Rauf) (৩৫)।

আর পাঁচদিনের শনিবারও কাজে গিয়েছিলেন তিনি। রাত ১১ টার সময় ডিউটি শেষ হয়ে যায়। কিন্তু ডিউটি সেরে আর বাড়ি ফেরেননি তিনি। রাত বাড়তে থাকার সঙ্গে সঙ্গে পরিবারের উদ্বেগও বাড়তে থাকে। রাতভর আব্দুরের সঙ্গে সঙ্গে যোগাযোগের চেষ্টা করা হলেও খোঁজ পাওয়া যায়নি।

আরও পড়ুন: সফরে সন্তুষ্ট, লন্ডন থেকে ফিরে কলকাতার মাটিতে পা রেখেই জানালেন মুখ্যমন্ত্রী

আব্দুরের বাড়ি সাগরপাড়া থানার (Sagarpara police station) কুতুবপুর (Kutubpur) এলাকায়। প্রতিবেশীরাও আব্দুরের খোঁজ করতে থাকে। রাতভর তার খোঁজ পাওয়া যায়নি। পরে মাঠের মধ্যে ওই সিভিক ভলান্টিয়ারের দেহ পড়ে থাকতে দেখা যায়। স্থানীরাই খবর দেয় পুলিশে। আব্দুরকে উদ্ধার করে সাগরপাড়া উপস্বাস্থ্য কেন্দ্রে নিয়ে যায়। কিন্তু চিকিৎসকেরা তাঁকে মৃত বলে জানান। সিভিক ভলান্টিয়ারের মৃত্যু ঘিরে ধন্দে পুলিশ।

পরিবারের সদস্যদেরও জিজ্ঞাসাবাদ করা হচ্ছে। এলাকার বাসিন্দাদের সঙ্গেও কথা বলছে পুলিশ। ছেলেকে হারিয়ে কান্নায় ভেঙে পড়েছে আব্দুর রউফের পরিবার। ছেলের খুনে শাস্তির দাবি জানিয়েছে তারা।